Búast við hörkuleik Víkings og ÍA á sunnudaginn Á sunnudagskvöld fer fram leikur Víkings Ólafsvík og ÍA á Ólafsvíkurvelli í Pepsi deild karla í knattspyrnu . Um þýðingarmikinn leik er að ræða fyrir bæði lið sem hafa átt erfitt uppdráttar á Íslandsmótinu það sem af er sumri . Bæði lið eru í neðri helmingi deildarinnar , Skagamenn í 10. sæti með þrjú stig á meðan Ólsarar sitja í botnssætinu með eitt stig , og verður því sigur í leiknum á sunnudaginn einkar mikilvægur fyrir baráttuna í deildarkeppnina í sumar . Liðin mættust síðast á Íslandsmótinu sumarið 2011 þegar bæði léku í 1. deild . Fyrri leikur liðanna það sumar fór fram á Akranesi þar sem liðin skildu jöfn 1 - 1 . Skagamenn höfðu loks betur í seinni leiknum í Ólafsvík 0 - 1 en báðar viðureignir einkenndust af gríðarlegri baráttu , og skal engan undra því þá líkt og nú var um Vesturlandsslag að ræða . Í tilefni leiksins setti Skessuhorn sig í samband við Guðmund Stein Hafsteinsson , fyrirliða Víkings , og Þorvald Örlygsson , nýráðinn þjálfara ÍA , og ræddi við þá um leikin sem framunda er . „ Þokkalega stór leikur “ Guðmundur S. Hafsteinsson , fyrirliði Víkings . Guðmundur Steinn Hafsteinsson , fyrirliði Víkings , segir hörkuleik í vændum á sunnudaginn . „ Þetta er þokkalega stór leikur sem er framundan og alvöru Vesturlandsslagur . Ég trúi ekki öðru en að mikil stemning sé fyrir leiknum líkt og var þegar við mættum Skagamönnum í 1. deildinni fyrir tveimur árum síðan , “ segir Guðmundur sem segir sína menn vitaskulda ætla að bera sigur úr bítum . Sjálfur hefur hann glímt við meiðsli í nára að undanförnu en er óðum að ná sér á strik og bindur vonir við að vera með í leiknum á sunnudaginn . „ Við höfum ekki alveg náð að sýna okkar rétt andlit í sumar og verið skrefinu frá sigri í sumum leikjum . Við höfum verið að vinna í vissum hlutum á æfingum að undanförnu en það sem við þurfum að gera er einfaldlega að vinna aðeins meira í hlutunum og leggja aðeins meira á okkur , þá verður heppnin með okkur , “ bætir hann við . Guðmundur vonaðist að sjálfsögðu til að sjá sem flesta í stúkunni á Ólafsvíkurvelli á sunnudaginn . „ Ég hvet alla Ólsara um allt land til að leggja leið sína á völlinn á sunnudaginn . Við þurfum á öllum stuðningi að halda . “ Liðið mun leggja sig hart fram Þorvaldur Örlygsson , þjálfari ÍA . Þorvaldur Örlygsson þjálfari ÍA segir sína menn tilbúna til leiks fyrir sunnudaginn . Hann segir leikinn leggjast nokkuð vel í sig og sína lærisveina og býst hann við hörkuleik , nú sem fyrr . „ Vissulega eru allir leikir jafn erfiðir í deildinni og augljóst mál að það er erfitt fyrir hvaða lið sem er að spila í Ólafsvík . Við ætlum okkur hins vegar ekkert annað en sigur , “ segir Þorvaldur . Hann segir sína mena vera að leggja sig hart fram og á ekki von á öðru en að slíkt verði áfram upp á teningnum á sunnudaginn . Spurður um ástand liðsins fyrir leikinn segir Þorvaldur að nokkur meiðsli hrjá lykilmenn . „ Garðar Gunnlaugsson hefur verið meiddur og sömuleiðis Joakim Wrele . Þá glíma Ármann Smári og Arnar Már við meiðsli eftir leikinn gegn Keflavík og eru tæpir . Það kemur í ljós á morgun hvernig hópurinn mun líta út , “ sagði Þorvaldur sem vonast til að sjá sem flesta Skagamenn í stúkunni í Ólafsvík á sunnudaginn . Leikur Víkings og ÍA hefst kl. 20 á sunndaginn en honum verður sjónvarpað í beinni útsendingu á Stöð 2 Sport .